Gondolatok a Kultúra napjához…

Mint tudjuk, Gróf Széchenyi István születése 225. évfordulójának megünneplésére 2016-ot Széchenyi-emlékévnek nyilvánította a tavaly április végén alakult, a nevét felvevő Emlékbizottság. Mi se legyünk tehát restek, hogy felemlegessük példáját, ami életművében, filozófiai alapvetéseiben, könyveiben és gyakorlati alkotásaiban követésre méltóan megnyilvánul. Értékei messze előre mutatnak, kitörnek a múlt fogságából, s a jelen és a jövő magyarjai közül is mindazokhoz szólnak és szólni fognak, akiknek van füle meghallásukra, s akik a közjó javítása érdekében és keretében készek tenni, kiállni saját sorsuk jobbításáért is. De ezt a sorrendet jelenlegi kultúrpolitikusaink hajlamosak elfelejteni, a közjó csak hivatkozási alap.

Az emlékévet nyitó hangversenyen, e hó elején az Emberi Erőforrások Minisztériumának (Emmi) kultúráért felelős helyettes államtitkára, Závogyán Magdolna azt emelte ki beszédében Széchenyivel kapcsolatban, hogy „nem saját vagyonának gyarapítását, hanem a nemzet felemelkedését tartotta szem előtt.” "Ma is nagy szükség van azokra, akik cselekedeteikkel a közösségek épülését és boldogulását igyekeznek elősegíteni"- mondta. Hozzátéve, hogy az emlékév jelentősége az emlékezésen túl az, hogy megértsük üzenetét és képesek legyünk hasonló áldozatvállalásokra.

Milyen igaz! Nos, nézzük, kik voltak azok a nagyformátumú kultúrpolitikusaink, akik a közösségek szellemi épülését és boldogulását valóban igyekeztek elősegíteni, s akiket mi, a magyar kultúra munkásai ezért példaértékű elődeinknek tekintünk?

Itt szembesítjük tehát fenntartóinkat (EMMI) portréikkal, a jelenre utaló egy-egy felirattal:

„Forog a sírjában”

Gróf Széchenyi István édesapja, gróf Széchényi Ferenc. Adományával megalapította a nemzet könyvtárát, megteremtette a magyar múzeumi gyűjtemények kezdeteit.

„Forog a sírjában”

[báró Eötvös József](http://janus.ttk.pte.hu/tamop/kaposvari_anyag/albert_gabor/mellkletek.html#kep28). A kulturális haladás szükséges voltáról meggyőződve mindent elkövetett, hogy a művészi kultúra fellendítését is elősegítse.

„Forog a sírjában”

Trefort Ágoston. Az ipar és iparművészet érdekében megalapította az [Iparművészeti Múzeumot](https://hu.wikipedia.org/wiki/Iparm%C5%B1v%C3%A9szeti_M%C3%BAzeum). A [műemlékvédelem](https://hu.wikipedia.org/wiki/M%C5%B1eml%C3%A9kv%C3%A9delem) terén pedig elérte, hogy törvény intézkedjen műemlékeink megóvásáról.

„Forog a sírjában”

báró Eötvös Loránd. Megalapította [1895](https://hu.wikipedia.org/wiki/1895)-ben a „[Báró Eötvös József Collegiumot](https://hu.wikipedia.org/wiki/E%C3%B6tv%C3%B6s_Collegium)”, melyben a szegény sorsú, tehetséges fiatalok ingyenes elhelyezést kaptak.

„Forog a sírjában”

báró Wlassics Gyula. Elindította a múzeumok és a könyvtárak egységes országos szintű szervezésének megalakítását. Az ún.”[kötelespéldányt](https://hu.wikipedia.org/w/index.php?title=K%C3%B6telesp%C3%A9d%C3%A1ny&action=edit&redlink=1)” azóta az [Országos Széchényi Könyvtár](https://hu.wikipedia.org/wiki/Orsz%C3%A1gos_Sz%C3%A9ch%C3%A9nyi_K%C3%B6nyvt%C3%A1r) kapja. A [millennium](https://hu.wikipedia.org/wiki/Millennium) alkalmával megalapította a [Szépművészeti Múzeum](https://hu.wikipedia.org/wiki/Sz%C3%A9pm%C5%B1v%C3%A9szeti_M%C3%BAzeum)ot.

„Forog a sírjában”

gróf Klebelsberg Kunó, akire ma oly sokat hivatkoznak, akinek a nevével nap, mint nap visszaélnek, aki népiskolai politikája mellett a tudósutánpótlás biztosítására külföldön Collegium Hungaricumokat (CH) hozott létre. Létrehozta továbbá a Magyar Országos Gyűjteményegyetemet, és a hazai vidék [múzeumai](https://hu.wikipedia.org/wiki/M%C3%BAzeum) fejlődésének ügyét is támogatta.

Hasonlóképpen forognak a sírjukban szakmáink azon jeles képviselői is, kiknek neve alatt a jelenlegi szakmai díjakat évről évre kiosztják. Így:

Bessenyei György a magyar [felvilágosodás](https://hu.wikipedia.org/wiki/Felvil%C3%A1gosod%C3%A1s) egyik meghatározó egyénisége, aki nemzetének elmaradottsága miatt a nemzeti eszme pártolóval szövetkezett a nemzeti kultúra, nyelv felemelésére.

„Forog a sírjában”

Móra Ferenc, aki múzeumi területen ásatásai révén vált közismertté és a saját anyagi erejéből is finanszírozott ásatásokat.

„Forog a sírjában”

Szinnyei József, akinek a közel 30000 író részletes életrajzát tartalmazó [Magyar írók élete és munkái](http://mek.oszk.hu/03600/03630/html/index.htm) című munkája a mai kutatóknak is alapvető forrása.

„Forog a sírjában”

Pauler Gyula, ki vezetése alatt az országos levéltárat az európai tudományosság színvonalára emelte.

„Forog a sírjában”

[gróf](https://hu.wikipedia.org/wiki/Gr%C3%B3f) Bánffy Miklós, Erdély kultúrtörténetének kiemelkedő alakja.

Vajon az említett nagyformátumú kultúrpolitikusaink és szakmai elődeink, azért tették és tehették mindezt a haza javára, sőt mondhatjuk úgy oltárára, mert „több lábon álltak”? Mert mindenekelőtt saját anyagi függetlenségük megteremtése volt a céljuk?

Különös, hogy ezzel a felfogással köszönő viszonyban sincs az az „ars poetica”, amit a tárcát jelentősen befolyásoló L. Simon nyíltan hirdet – és szemmel láthatólag gyakorol is. Szavai szerint „Az anyagi függetlenség az, ami garantálja a szellemi szabadságomat. Erre pedig a politikában nagy szükségem van. Aki a civil életben is boldogul, azt nem lehet korrumpálni, ezért is fontos, hogy a politikusok is több lábon álljanak.”

Nem! Az emberek túlnyomó többsége nem azért korrumpálhatatlan, mert vagyona van, hanem mert tisztességes, szellemileg pedig azért szabad, mert nem a pártállástól, ideológiai hovatartozástól függ a státusza. Ezzel szemben azok, akik szemérmetlenül, akár a törvények átírásával, akár önkedvező szabályozással már több lábat növesztenek, mint a pók, ezekkel a lábakkal a hierarchiában lefelé csak taposni tudnak.

Látjuk azonban, mi NEM történik, ha egy világszínvonalon teljesítő versenysportoló követeli magának, hogy  teljesítménye színvonalon tartásához legalább a külföldön alapvetőnek számító feltételeket biztosítsák.

És mi történik akkor, ha egyre több pedagógiai intézmény figyelmeztet arra, hogy ilyen körülmények között munkavégzésük ellehetetlenül? Hogy a föléjük helyezett haszontalan KLIKK nem megtakarítja, hanem feléli a közpénzt!

Nos, minden ilyen esetben az történik, hogy a maguk felé oly bőkezűek a munkavállalók felé fukar kezekkel mérnek.

Az olló nem egyre nyílik, hanem szétnyílt!

Az elit kaszt legfőbb igyekezete hogy páriákká tegyen minket: örülj még annak a morzsának is, ami asztalunkról leesik.

Mint Vörösmartytól tudjuk: a könyvek alapanyaga "koldus asszony Condráin" készül.

Vajon deklasszálódásunk a cél?

Hogy rongyainkon L. Simon poézise megjelenhessen?

Hogy múlt századi közkatonákká gyúrjanak minket a közszolgálatban, akik csak a kuss és hapták vezényszavakból kell hogy értsenek?

Fenyegessünk vissza, zsaroljunk mi is az ő logikájuk, módszerük, indoklásuk szerint? Mint tette ezt a pedagógusok felé a bürokrácia racionalizálására célozva Damoklész kardját megvillantó Lázár miniszter?

Kevésbé legyünk jó és odaadó szakemberek a közszférában, az oktatásban, az egészségügyben?

Mi nem mehetünk le az ő szintjükre, ebből nem engedhetünk.

Mert mi, a kultúra munkásai, valóban a köznek és nem politikusainknak vagyunk felelősek.

Ugyanakkor eljött az idő, hogy szakmák feletti összefogással, együtt, a legváratlanabb helyzetekben és módokon fellépjünk, az egyes szakterületeink által nyújtott információk birtokában.

Mert az olló szétnyílt.

Papp Katalin, a KKDSZ mb. elnöke